סאהלה–וורק זוודה

סאהלה–וורק זוודה (באמהרית: ሳህለወርቅ ዘውዴ, בתעתיק לטיני: Sahle-Work Zewde, נולדה ב-21 בפברואר 1950) היא נשיאת אתיופיה, החל מ-25 באוקטובר 2018.

לפני מינויה לנשיאה כיהנה סאהלה–וורק זוודה במגוון תפקידים דיפלומטיים, בהם נציגת האיחוד האפריקאי בלשכת מזכ"ל האו"ם.

ביוגרפיה
סאהלה–וורק זוודה נולדה וגדלה באדיס אבבה, הבכורה מארבע בנות. אביה היה קצין בכיר בצבא הקיסרי . למדה מדעי הטבע באוניברסיטת מונפלייה, צרפת. דוברת אמהרית, צרפתית ואנגלית.

כיהנה כשגרירת אתיופיה בסנגל ושגרירה לא-תושבת במאלי, כף ורדה, גינאה-ביסאו, גמביה וגינאה משנת 1989 עד 1993. בשנים 1993–2002 הייתה שגרירה בג'יבוטי ונציגה קבועה ברשות הבין-ממשלתית לפיתוח, ארגון בן 8 מדינות באפריקה שחתמו ביניהן הסכמי סחר. מכן שימשה כשגרירה בצרפת, תוניסיה ומרוקו.

במקביל לתפקידיה הדיפלומטיים מילאה סאהלה–וורק מגוון תפקידים, בהם נציגת אתיופיה באונסק"ו, נציגת האיחוד האפריקאי בלשכת מזכ"ל האו"ם, נציגת אתיופיה בנציבות הכלכלית של האומות המאוחדות לאפריקה, אחראית על ענייני אפריקה במשרד החוץ של אתיופיה, ומנהלת משרד האו"ם בניירובי.

ביוני 2018 מינה מזכ"ל האו"ם אנטוניו גוטרש את סאהלה-וורק לנציגת האיחוד האפריקאי בלשכת מזכ"ל האו"ם, ובכך הפכה לאישה הראשונה בתפקיד זה.

ב-25 באוקטובר 2018 מונתה סאהלה-וורק זוודה לנשיאת אתיופיה על ידי הפרלמנט האתיופי, האישה הראשונה בתפקיד זה בעידן המודרני (קדמה לה זאודיתו, קיסרית אתיופיה בשנים 1916–1930) והאישה היחידה שעומדת בראש מדינה אפריקנית. מינויה אושר מספר ימים לאחר שראש ממשלת אתיופיה, אבייה אחמד עלי, הקים ממשלה חדשה בה נשים מחזיקות ב-50% מהתיקים, כולל משרד ההגנה ומשרד השלום.

סאהלה-וורק נשואה ואם לשני בנים.

קישורים חיצוניים

 

ילידות 1950
נשיאות
נשיאי אתיופיה
שגרירים באונסק"ו
שגרירים בצרפת
שגרירים בסנגל
שגרירים בתוניסיה
שגרירים במרוקו